L-Istati Membri, bl-appoġġ tal-Kummissjoni, qablu dwar sett ta' speċifikazzjonijiet tekniċi biex jiġi żgurat l-iskambju sikur ta' informazzjoni bejn l-apps nazzjonali għat-traċċar tal-kuntatti abbażi ta' arkitettura deċentralizzata. Dan jikkonċerna l-maġġoranza l-kbira tal-apps għat-traċċar li diġà ġew - jew waslu biex jiġu - imnedija fl-UE. Ladarba tibda tintuża s-soluzzjoni teknika, dawn l-apps nazzjonali se jkunu jaħdmu mingħajr xkiel meta l-utenti jivvjaġġaw lejn pajjiż ieħor tal-UE li wkoll isegwi l-approċċ deċentralizzat. Dan ifisser pass addizzjonali importanti lejn l-interoperabbiltà tal-apps għall-apparati mobbli għat-traċċar tal-infezzjonijiet tal-coronavirus, issa li l-Istati Membri bdew ineħħu r-restrizzjonijiet fuq l-ivvjaġġar bejn il-fruntieri tagħhom qabel ma jibdew il-vaganzi tas-sajf. Il-Kummissarju għas-Suq Intern Thierry Breton, iddikjara: “Issa li qed noqorbu l-istaġun tal-ivvjaġġar, huwa importanti li jiġi żgurat li l-Ewropej ikunu jistgħu jużaw l-app ta' pajjiżhom stess kull fejn ikunu qed jivvjaġġaw fl-UE. L-apps għat-traċċar tal-kuntatti jistgħu jkunu utli biex jiġi limitat it-tixrid tal-coronavirus, speċjalment bħala parti minn strateġiji nazzjonali għat-tneħħija tal-miżuri ta' konfinament.” Il-Kummissarju għas-Saħħa u s-Sikurezza Alimentari Stella Kyriakides żiedet tgħid: “It-teknoloġiji diġitali huma kruċjali biex inwissu liċ-ċittadini tagħna dwar ir-riskji ta' infezzjonijiet u biex inwaqqfu l-katini tat-trażmissjoni, issa li qed nerġgħu niftħu s-soċjetajiet u l-ekonomiji tagħna. Nappella liċ-ċittadini tagħna biex jużawhom, peress li dawn it-teknoloġiji jistgħu jkunu effettivi biss jekk ikollna massa kritika ta' utenti, b'interoperabbiltà tal-applikazzjonijiet bejn il-fruntieri tal-UE. Is-sigurtà tad-data, id-drittijiet fundamentali u l-protezzjoni tal-privatezza f'dawn l-għodod diġitali mhux se jkunu negozjabbli.” Il-biċċa l-kbira tal-Istati Membri ddeċidew li jniedu apps għall-apparati mobbli biex jikkomplementaw it-traċċar tal-kuntatti manwali tat-tixrid tal-coronavirus. Il-maġġoranza l-kbira tal-apps nazzjonali approvati huma bbażati fuq arkitettura deċentralizzata, li jfisser li l-identifikaturi arbitrarji tal-utenti li kienu individwati fil-prossimità għal ċertu tul ta' żmien jibqgħu fuq it-telefown stess, u jiġu ċċekkjati mit-telefown mal-identifikaturi tal-utenti li ġew iddikjarati li huma infettati. L-ispeċifikazzjoni teknika għall-interoperabbiltà se tippermetti li dawn il-kontrolli jsiru wkoll għall-utenti li jivvjaġġaw minn Stati Membri oħra, mingħajr il-ħtieġa li jitniżżlu ħafna apps nazzjonali. L-informazzjoni dwar il-prossimità kondiviża bejn l-apps se tiġi skambjata f'forma kriptata li tipprevjeni l-identifikazzjoni ta' kwalunkwe persuna individwali, f'konformità mal-linji gwida stretti tal-UE dwar il-protezzjoni tad-data għall-apps; ma tintuża l-ebda data ta' ġeolokalizzazzjoni. Biex tkompli tappoġġa s-simplifikazzjoni tas-sistema, il-Kummissjoni se tistabbilixxi servizz ta' gateway, li hija interfaċċa maħsuba biex tirċievi u tgħaddi b'mod effiċjenti l-informazzjoni rilevanti mis-servers u mill-apps nazzjonali għat-traċċar tal-kuntatti. Dan jimminimizza l-ammont ta' data skambjata u għalhekk inaqqas il-konsum tad-data tal-utenti. L-ispeċifikazzjonijiet tekniċi miftiehma llum huma msejsa fuq il-linji gwida dwar l-Interoperabbiltà miftiehma f'Mejju, u li jistabbilixxu l-prinċipji ġenerali. Il-passi li jmiss L-Istati Membri se jkunu diġà jistgħu jaġġornaw l-apps biex ikun permess l-iskambju ta' informazzjoni bejn l-apps nazzjonali deċentralizzati, hekk kif dawn ikunu teknikament lesti. Il-Kummissjoni tkompli tappoġġa l-ħidma tal-Istati Membri fir-rigward tal-estensjoni tal-interoperabbiltà anki għall-apps ċentralizzati għat-traċċar tal-kuntatti. Sfond L-Istati Membri fin-Netwerk tas-Saħħa elettronika (e-Health Network), bl-appoġġ tal-Kummissjoni, żviluppaw sett ta' għodod tal-UE għall-użu ta' applikazzjonijiet mobbli għat-traċċar u t-twissija tal-kuntatti b'reazzjoni għall-pandemija tal-coronavirus, li kien akkumpanjat minn gwida dwar il-protezzjoni tad-data għal apps għall-apparati mobbli. Dan huwa parti minn approċċ koordinat komuni b'appoġġ għat-tneħħija gradwali tal-miżuri ta' konfinament, kif ġie stabbilit f'Rakkomandazzjoni tal-Kummissjoni. Sa mit-tifqigħa tal-pandemija tal-coronavirus, l-Istati Membri, bl-appoġġ tal-Kummissjoni, kienu qed jivvalutaw l-aspetti tal-effettività, tas-sikurezza, tal-privatezza u tal-protezzjoni tad-data tas-soluzzjonijiet diġitali proposti biex tiġi indirizzata l-kriżi. Jekk ikunu konformi bis-sħiħ mar-regoli tal-UE u koordinati sew, l-apps għat-traċċar tal-kuntatti jistgħu jaqdu rwol ewlieni fil-fażijiet kollha tal-ġestjoni tal-kriżijiet, speċjalment f'dan iż-żmien meta l-biċċa l-kbira tal-pajjiżi qed ineħħu l-miżuri ta' tbegħid soċjali gradwalment. Dawn l-apps jistgħu jikkomplementaw it-traċċar tal-kuntatti manwali eżistenti u jgħinu biex tiġi interrotta l-katina tat-trażmissjoni tal-virus. Għal aktar informazzjoni Speċifikazzjonijiet tekniċi għall-interoperabbiltà tal-apps għat-traċċar tal-kuntatti Mistoqsijiet u tweġibiet: approċċ komuni għas-sikurezza u l-effiċjenza tal-apps tal-mobile fl-UE Linji gwida dwar l-interoperabbiltà għall-apps għat-traċċar tal-kuntatti Sett ta' għodod tal-UE dwar l-applikazzjonijiet mobbli bħala sostenn għat-traċċar tal-kuntatti fil-ġlieda tal-UE kontra l-COVID-19 Gwida biex jiġu żgurati standards ta' protezzjoni tad-data sħiħa għall-applikazzjonijiet li jiġġieldu kontra l-pandemija Gwida tal-ECDC dwar l-applikazzjonijiet mobbli b'sostenn għat-traċċar tal-kuntatti għall-COVID-19 Ir-Rakkomandazzjoni tal-Kummissjoni dwar sett ta' għodod komuni tal-Unjoni għall-użu tat-teknoloġija u d-data biex tiġi miġġielda l-kriżi tal-COVID-19 u biex noħorġu minnha Il-paġna tal-Kummissjoni dwar ir-rispons għall-coronavirus It-teknoloġiji diġitali fir-rispons kontra l-coronavirus